13 Jakobo le Johanne ba ne ba sa utloisise thuto ena. Ha ba ntse ba tsamaea le Jesu motseng oa Samaria ba ile ba batla moo ba ka robalang teng. Basamaria ba ile ba hana ho ba amohela eaba Jakobo le Johanne ba halefa hoo ba ileng ba kopa hore motse oohle o timetsoe ka mollo. Jesu o ile a ba khalemela ka matla. (Luka 9:51-56) Hoja e ne e le batho ba motse oa bona ba ileng ba hana ho ba amohela, ba ka be ba sa ka ba halefa ka tsela eo ba ileng ba halefa ka eona. E ka ’na eaba ba ne ba e-na le khethollo ea morabe ke kahoo ba neng ba halefetse Basamaria. Ho ka etsahala hore ebe moapostola Johanne o ile a ikutloa a soabile ke tsela eo a ileng a halefa ka eona ha a bona Basamaria ba amohela molaetsa hamorao.—Lik. 8:14, 25.